b'\n_START_ARTICLE_\nEsgl\xc3\xa9sia de Sant Mart\xc3\xad del Clot\n_START_SECTION_\nDescripci\xc3\xb3\n_START_PARAGRAPH_\n\xc3\x89s una construcci\xc3\xb3 del segle XII molt modificada. D\'una sola nau, sobreal\xc3\xa7ada i modificada durant el segle XVIII amb afegitons a les fa\xc3\xa7anes nord i sud que li donaren, a l\'interior, forma de creu. A la part rom\xc3\xa0nica dels murs es pot veure un fris sostingut per senzilles m\xc3\xa8nsules. El campanar, de torre i amb telat a quatre vessants, es troba a l\'extrem Sud-oest de l\'edifici. T\xc3\xa9 una campana que porta la frase: "Ave Maria Gratia Plena. 1649." L\'absis \xc3\xa9s semicircular, amb finestra central cega, i mig amagat per la construcci\xc3\xb3 de la sagristia. L\'interior es va enguixar despr\xc3\xa9s e la guerra per tapar la negror que deix\xc3\xa0 l\'incendi iconoclasta del juliol de 1936._NEWLINE_Hi ha una inscripci\xc3\xb3 a la dovella central de la porta d\'entrada. Fa refer\xc3\xa8ncia als terratr\xc3\xa8mols del segle XV. M\xc3\xa9s o menys diu aix\xc3\xad: "Com la present esgl\xc3\xa9sia fos destru\xc3\xafda per ra\xc3\xb3 dita terratr\xc3\xa8mol, l\'any MCCCCXXVIII, los prohoms de la parr\xc3\xb2quia tornaren la dita obra, l\'any MCCCCXXXVIII. La m\xc3\xa0 d\'obra ha duta en Francesc M. Coromina, del Clot, \xc3\xb2bit; la m\xc3\xa0 d\'obra f\xc3\xa8u en Pere del Massegur de La Pinya. 1439".\n_START_SECTION_\nHist\xc3\xb2ria\n_START_PARAGRAPH_\nEra la parr\xc3\xb2quia del ve\xc3\xafnat del Clot. Va perdre aquesta funci\xc3\xb3 en convertir-se en sufrag\xc3\xa0nia de la de Sant Salvador de Bianya. Es documenta ja al 1145 i \xc3\xa9s citada, l\'any 1253 com "Sancti Martini de Teneriza", nom que va modificar-se m\xc3\xa9s tard per "Terneriza" i "Tornari\xc3\xa7a", fins a arribar a la denominaci\xc3\xb3 de Sant Mart\xc3\xad de Tornadissa, encara vigent. El temple actual \xc3\xa9s rom\xc3\xa0nic del segle XII, refet despr\xc3\xa9s dels terratr\xc3\xa8mols del segle XV, tal com consta en la inscripci\xc3\xb3 gravada en la clau de dovella de la porta d\'entrada. Durant el segle XVIII va ser novament renovat i es va annexionar la sagristia al costat de migjorn de l\'absis.'